Vi havde et dejligt ophold hos Carsten og Joni. De er utroligt søde og hjælpsomme værter, og Carsten taler dansk, selvom han er vokset op på Hawaii, da hans mor er fra Jylland. Vi tilbragte tre nætter i kælderlejligheden i deres hus i Bedford-Stuyvesant. Carsten og Joni bor selv på anden sal og lejer de to andre lejligheder ud via Airbnb. Alt er nyistandsat, rent og funktionelt. Stort nyt køkken hvor man selv kan lave mad, hvis man har lyst. Ellers er der hyggelige spisesteder i området, bl.a. Miss Dahlias Café som serverer stor amerikansk morgenmad med et 'southern' touch som helt sikkert holder én mæt langt op ad dagen. Prøv fx deres 'biscuits' (solid, velsmagende kærnemælksbolle) med omelet m spinat og tomater. Et andet godt sted er Bedford Hill-caféen på 343 Franklin Avenue, som har en skøn alternativ, Brooklyn-vibe og bl.a. serverer delikat yoghurt/müssli m mynte og lækre morgenmadssandwiches med røræg og god cheddar. Carsten og Joni er også superbehjælpelige med andre lokale tips til området og havde lavet en god mappe med deres egne favoritsteder og andre nyttige oplysninger, som ligger fremme i lejligheden. Huset er ikke lige op og ned af en subway, men man får en fin gåtur gennem området, en autentisk hverdags-Brooklyn-bydel, der er up-and-coming, med brownstone-huse og storby-charme. Vi tror, at Carsten og Joni forkæler danskere lidt ekstra pga familiens danske aner.